
PATVIRTINTA
Šilutės rajono savivaldybės tarybos 2026 m. rugpjūčio           d.  sprendimu Nr. 

MOKESČIO UŽ NEFORMALŲJĮ VAIKŲ UGDYMĄ ŠILUTĖS MENO MOKYKLOJE MOKĖJIMO TVARKOS APRAŠAS

I SKYRIUS
BENDROSIOS NUOSTATOS

1. Mokesčio už neformalųjį vaikų ugdymą (toliau – Mokestis)  Šilutės meno mokykloje mokėjimo tvarkos aprašas (toliau – Aprašas) reglamentuoja mokesčio už Šilutės meno mokykloje (toliau – Mokykla) teikiamą neformalųjį vaikų ugdymą mokėjimo tvarką, terminus, mokesčio lengvatų taikymo, mokesčio įskaitymo ir grąžinimo sąlygas. Mokestis mokamas už kiekvieną ugdymo programą. Mokesčio dydis nepriklauso nuo per mėnesį lankytų užsiėmimų skaičiaus, išskyrus šiame Apraše nustatytus atvejus. Mėnesinio mokesčio dydį nustato Šilutės rajono savivaldybės taryba.

II SKYRIUS
MOKESČIO MOKĖJIMO TVARKA IR TERMINAI

2. Mėnesinis mokestis už neformalųjį vaikų ugdymą  Mokykloje gali būti mokamas:
2.1. už praėjusį mėnesį iki kito mėnesio 15 dienos;
2.2. už pusmečius iš karto: iki spalio 15 dienos už pirmąjį mokslo metų pusmetį ir iki vasario 15 dienos už antrąjį mokslo metų pusmetį (pagal mokyklos patvirtintą ugdymo planą);
2.3. baigiamųjų klasių mokiniams gegužės mėnesio Mokestį privaloma sumokėti iki gegužės 25 dienos.
3. Mėnesinis Mokestis mokamas už praėjusį mėnesį, įskaičiuojant ir mokinių rudens, žiemos ir pavasario atostogas bei dienas dėl ligos, jei mokinys serga trumpiau nei vieną mėnesį.
4. Mokymosi sutartį sudarius nuo einamojo mėnesio 15 dienos, mokama pusė             nustatyto mėnesinio Mokesčio.
5. Mokymosi sutartis gali būti nutraukiama tik nuo kito mėnesio 1 dienos, gavus ir užregistravus tėvų patvirtintos formos prašymą. Jei prašymas užregistruojamas einamąjį mėnesį, Mokestis nėra mažinamas.
6. Mėnesiniai Mokesčiai mokami į specialiąją Mokyklos sąskaitą.
7. Mokestis neskaičiuojamas:
7.1. mokinių vasaros atostogų metu (pagal Mokyklos patvirtintą ugdymo planą);
7.2. jei mokytojas serga vieną mėnesį ar ilgiau ir nėra galimybės skirti pavaduojančio mokytojo ar vykdyti ugdymo proceso nuotoliniu būdu;
7.3. 7.2. papunktis netaikomas Mokyklos muzikos pradinio ir pagrindinio ugdymo, dailės pradinio, pagrindinio ir išplėstinio ugdymo mokiniams;
7.4. jei mokinys serga vieną mėnesį ar ilgiau ir pateikia rašytinį tėvų (globėjų, rūpintojų) prašymą.

III SKYRIUS
MOKESČIO LENGVATŲ TAIKYMAS

8. [bookmark: _Hlk236999593]Mokyklos tarybai pritarus, mokyklos direktoriaus įsakymu nuo Mokesčio atleidžiami:
8.1. be tėvų globos likę mokiniai (išskyrus atvejus, kai laikinoji globa (rūpyba) nustatyta tėvų prašymu);
8.2. mokiniai su negalia;
8.3. itin gabūs Mokyklos mokiniai (daugkartiniai respublikinių, tarptautinių konkursų laureatai, olimpiadų laimėtojai, įvertinus jų praėjusių metų pasiekimus), vienam mokslo metų pusmečiui. Šių mokinių skaičius negali viršyti 3 procentų bendro mokinių skaičiaus Mokykloje.
9. Mokyklos tarybai pritarus, direktoriaus įsakymu,  Mokestis Mokykloje gali būti mažinamas 50 procentų: 
9.1. mokiniams iš šeimų, gaunančių socialinę paramą pagal Lietuvos Respublikos piniginės socialinės paramos nepasiturintiems gyventojams įstatymą;
9.2. vienam vaikui, lankančiam ne daugiau nei dvi ugdymo programas, jei šeima yra daugiavaikė;
9.3. Mokyklos taryba turi teisę išskirtiniais atvejais, pablogėjus šeimos materialinei padėčiai (dėl gaisro, stichinės nelaimės, šeimos nario mirties ir kitų nenumatytų aplinkybių), mokestį sumažinti vienam mokslo metų pusmečiui;
9.4. priimant sprendimą dėl Mokesčio sumažinimo, taip pat atsižvelgiama į mokinio pasiekimus ir įvertinimus, pamokų lankomumą ir mokinio aktyvumą bendruomeninėje veikloje.
10.  Mokinio tėvai (globėjai, rūpintojai), jei mokiniams gali būti taikomos Aprašo 8 ir 9 punktuose nustatytos lengvatos, Mokyklos vadovui pateikia:
10.1. prašymą;
10.2. dokumentus, patvirtinančius Aprašo 8.1, 8.2, 9.1, 9.2, 9.3 papunkčiuose nurodytas aplinkybes.
11.  Mokinio tėvai (globėjai, rūpintojai), kurių vaikui gali būti taikomas sumažintas Mokestis arba kurie gali būti nuo jo atleisti, Mokyklos vadovui raštu turi pateikti dokumentus, patvirtinančius teisę į atleidimą nuo Mokesčio arba jo sumažinimą.  Dokumentai pateikiami kiekvienais mokslo metais iki einamųjų metų rugsėjo 15 dienos, o pasikeitus aplinkybėms, turinčioms įtakos mokesčio mokėjimui, – iki kitų metų sausio 15 dienos.
12.  Pateikus dokumentus dėl atleidimo nuo Mokesčio ar jo sumažinimo, Mokestis nemokamas arba mažinamas nuo kito mėnesio 1 dienos. Už praėjusį laikotarpį Mokestis neperskaičiuojamas, išskyrus socialiai remtinas šeimas. Šeimoms, gaunančioms socialines pašalpas ar socialinę paramą mokiniams, mokestis perskaičiuojamas nuo pašalpos ar paramos skyrimo mėnesio už praėjusį laikotarpį, ne ilgesnį kaip trys mėnesiai.
13.  Nepateikus laiku reikiamų dokumentų, Mokestis skaičiuojamas bendra tvarka ir už praėjusį laikotarpį neperskaičiuojamas. 
14.  Mokyklai nustačius, kad Mokestis nebuvo sumokėtas, buvo nepagrįstai sumažintas arba nuo jo buvo nepagrįstai atleista, Mokestis yra perskaičiuojamas ir susidariusi nepriemoka turi būti sumokėta per vieną mėnesį nuo pranešimo apie susidariusią skolą dienos.
15.  Mokesčio lengvatos Mokykloje netaikomos ankstyvojo, mėgėjų ir išplėstinio muzikinio ugdymo,  ankstyvojo ir išplėstinio dailės ugdymo bei ankstyvojo ir mėgėjų šokio ugdymo programų mokiniams.


IV SKYRIUS
MOKESČIO ĮSKAITYMAS ARBA GRĄŽINIMAS

16.  Jei Mokestis buvo sumokėtas iš anksto už pusmetį, o vaikas dėl ligos nelankė  užsiėmimų mėnesį, mokestis įskaitomas už kitą mėnesį.
17.  Mokiniui baigus ugdymo programą arba nutraukus ugdymo sutartį su Mokykla, sumokėto už pusmetį Mokesčio dalis už nevykdytą dėl sutarties nutraukimo ugdymą grąžinama pagal tėvų (globėjų, rūpintojų) Mokyklai pateiktą prašymą per vieną mėnesį nuo sutarties nutraukimo datos. 


V SKYRIUS
BAIGIAMOSIOS NUOSTATOS


18.  Mokesčio skolos už ugdymą išieškomi Lietuvos Respublikos teisės aktų nustatyta tvarka.
19.  Mokinio tėvai (globėjai, rūpintojai) atsako už pateikiamų duomenų ir dokumentų teisingumą.
20.  Pasikeitus ar išnykus aplinkybėms ir netekus teisės į atleidimą nuo mokesčio ar mokesčio sumažinimą, mokinio tėvai (globėjai, rūpintojai) privalo nedelsdami raštu apie tai pranešti Mokyklos vadovui.
21.  Jei Mokestis nesumokamas daugiau kaip 2 mėnesius, Mokykla, informavusi raštu vaiko tėvus (globėjus) sutartyje nurodytu elektroniniu paštu per 5 darbo dienas, turi teisę vienašališkai nutraukti mokymo sutartį, mokinį išbraukti iš Mokyklos mokinių sąrašų.
22.  Už šio Aprašo įgyvendinimą atsakingas Mokyklos vadovas.
23.  Aprašo įgyvendinimo priežiūrą vykdo Šilutės rajono savivaldybės administracijos Švietimo, sporto ir kultūros skyrius.





